Къалэмыр къэзыщтэхэр
ЦIыхум и гупсысэ къиIуэтэф, итхыф зэрыхъурэ зэман мащIэкъым дэкIар. Псалъэм и мыхьэнэмрэ абыкIэ дуней псор зэлъэщIысынымрэ ар елэжь зэпытурэ къэгъуэгурыкIуащ, абы кърикIуари нобэм нэрылъагъущ — щIэныгъэрэ Iущыгъэрэ я лъэныкъуэкIэ лъэпкъхэм фIыуэ заужьащ.
Шэч хэлъкъым а Iуэхум хэлъхьэныгъэфI хуэзыщIахэр IэнатIэ нэхъ гугъухэм щыщ журналистикэр зи лэжьыгъэр зэрыарам. Къапщтэмэ, Къэбэрдей-Балъкъэрым куэд щIакъым а IэщIагъэм хэхауэ щыхурагъаджэ зэрыхъурэ, апхуэдэу щытми, фIыуэ узэIэбэкIыжрэ щIыналъэм къыщыдэкIыу щыта газетхэмрэ журналхэмрэ къызэбгъэдзэкIыжмэ, акъылрэ гупсысэ куурэ зыхэлъ, гъэхуауэ тха куэдым укъыщеджэнущ. Журналистикэм нэхъыбэ дегъэхьэхыным, а IэщIагъэм ехьэлIа щэхухэр щIалэгъуалэм ирагъэщIэным теухуауэ КъБР-м и Журналистхэм я зэгухьэныгъэм къызэIуихащ «Акула пера» школыр.
Абы и унафэщIщ социологие щIэныгъэхэм я кандидат, КъБР-м щIыхь зиIэ и журналист БжэныкIэ Мухьэб. Школым щеджэну щIалэгъуалэ 15 къыхашащ икIи япэ дерсыр иджыблагъэ ирагъэкIуэкIащ. Республикэм и журналистхэм я зэгухьэныгъэм и унафэщI Мэзыхьэ Борис, «Заман» газетым и редактор нэхъыщхьэ, КъБР-м и Жылагъуэ палатэм и унафэщIым и къуэдзэ Аттаев Жэмал, журналистикэм и ветеран Баскаев Арнольд, БжэныкIэ Мухьэб сымэ а махуэм тепсэлъыхьащ Къэбэрдей-Балъкъэрым хъыбарегъащIэ IэнатIэхэм зэрызыщебгъэужь хъунумрэ абыхэм яхэлъ ныкъусаныгъэхэмрэ.
— Журналистыр зи гупсысэр къэзыгъэлъагъуэ къудейркъым, атIэ ар адрей IэщIагъэхэми хуэдэу, тхэнымкIэ зэчий зыбгъэдэлъырщ. Хъыбар кIэщIхэр пхъэбгъухэм тету къалэм къыщыфIадзэу щыщыта зэманым, Цезарь и лъэхъэнэм, къыщыщIедзэ журналистикэм. АтIэ сыт апхуэдизу журналистикэм мыхьэнэ щIыщиIэр дунейм?! Дауи, ар къэунэхуащ цIыхухэр я хъыбархэмкIэ зэхъуэжэн хуейти, — жиIащ Аттаев Жэмал. — Урысейм журналистикэм 1700 гъэхэм зиужьын щыщIидзащ, абы лъандэри журналист Iэзэ куэд къытхэкIащ. Журналистикэм ухэзэгъэн щхьэкIэ, куэд уеджэн, уигурэ уи псэрэ абы етауэ щытын хуейщ.
Аттаев Жэмал къыхигъэщащ газетхэм, журналхэм щылажьэ дэтхэнэми и Iуэху еплъыкIэр гъэхуауэ къиIуэтэфу зэрыщытыпхъэр. Апхуэдэуи абы жиIащ мы зэманым газетхэр критикэ зэрыхуэныкъуэр, псалъэ тафэтелэр абыхэм нэхъыбэ зэрыщыхъуар. «Фельетонхэр, очеркыфIхэр, репортажхэр, газетым нэгъуэщI и жанр куэди лъэныкъуэ еза мыхъун щхьэкIэ, щIалэгъуалэм дэлэжьэну школыр сэбэп хъуну къысщохъу, фефIэкIуэну си гуапэщ», — дыщIигъужащ Аттаевым и псалъэм.
«Журналист ущыхъунур псалъэр зыхэпщIэу, ар лъэныкъуэ куэдкIэ зэхэбухуэнэфу щытмэщ. Бзэр ар псыкъуий щIэншэм хуэдэщ, упсэухукIэ къэпхутэну урикъунщ. АбыкIэ литературэбзэрщ щIэгъэкъуэн пхуэхъунур», — жиIащ Мэзыхьэ Борис.
Журналист ныбжьыщIэхэр мазищкIэ щеджэнущ «Акула пера» школым. Ахэр IуагъэщIэнущ радиом, телевиденэм, гъуазджэм я лэжьакIуэ пажэхэм, хагъэгъуэзэнущ хъыбарегъащIэ IуэхущIапIэхэм я лэжьыгъэм.
БАГЪЭТЫР Луизэ.
